ИIа теплъэр ихъуэжынукъым
Налшык зыгъэдахэ ухуэныгъэхэм ящыщу щыта, къалэм къыщызэIуаха япэ профессиональнэ кинотеатрыр зэфIагъэувэжынущ.
ХъыбарегъэщIэ нэтынхэм зэкIэлъхьэужьу щыгъуазэ дызыхуащI дунейм къыщыхъу къэхъукъащIэ шынагъуэхэм еплъытмэ (Ниццэ, Тырку, Армение, Америкэ), Налшык дэт кинотеатрыр мафIэм зэрисар щIыналъэ Iуэху цIыкIуущ къызэрыпщыхъур. Ауэ ар дэ дыщыпсэу ди щIыпIэщ, ди дежкIэ лъапIэщ, гукъэкIыж куэди епхащ.
Шэч хэлъкъым, а хъыбарыр Налшык щыпсэу куэдым я гум зэрыщIыхьар. Япэ профессиональнэ кинотеатрым (хъыбарегъащIэ IэнатIэ куэдым щыжаIащ ар къалэм къыщызэIуаха япэ кинотеатру, ауэ ар пэжкъым. Налшык и япэ кинотеатрыр (абы зэреджэр «Биограф»-т) илъэси 100 и пэкIэ къызэIуахащ икIи «Победа»-р щаухуэну щIыпIэм и гъунэ-гъуу щытащ. «Победа»-р 1936 гъэм яу- хуэн щIадзэри, 1938 гъэм хьэзыр ящIащ) Къэбэрдей-Балъкъэрым и цIыху мин бжыгъэхэм я гум, я псэм хэмыгъуэщэ- жын лъэужь къытринащ. Ар кинофильмхэр щагъэлъагъуэ IуэхущIапIэ къудейуэтэкъым зэрыщытыр, атIэ цIыхухэр гъуазджэм хэзышэ, дунейм нэхъ куууэ хэзыгъэгъуазэ, щызэпсалъэ, щызэхуэзэ, щызэрыцIыху, я гъащIэр щызэрапх щIыпIэт. Къапщтэмэ, Налшык и дамыгъэхэм ящыщ зыт ар.
Аращ кинотеатрыр мафIэм зэрисар цIыхухэм апхуэдизу я жагъуэ щIэхъуари. Абы теухуауэ Фейсбукым къислъхьа хъыбархэм цIыху щэ бжыгъэхэр къыпэджэжащ. МафIэсыр къызэрыхъуар хъыбарегъащIэ IэнатIэхэми къатащ. Щэбэт-ми тхьэмахуэми мы зэманым зэгъэ- пэщыжыныгъэхэр щекIуэкI Къэбэрдей уэрамым цIыхухэр кIуэурэ кинотеатрым къыщыщIам еплъащ. ЗэхуэщIауэ щыт унэм мафIэс къызэрыщыхъуа щIыкIэр, кинотеатрым теухуауэ къулыкъущIэхэм ящIыну унафэр зыхуэдэр — а упщIэхэм я жэуапхэрат цIыхухэр зылъыхъуэр. Куэдым шэч къытрамыхьэу жаIэрт а щIыпIэм и деж иджы ухуэныгъэщIэ щрагъэкIуэкIыну.
Ауэ апхуэдэу къэхъунукъым. Къалэ администрацэм хъыбар къызэрыдигъэщIамкIэ, «Победа» кинотеатрыр зэрагъэпэщыжынущ абы иIа теплъэр ямыхъуэжу. Iуэхур къыщрахьэжьэнур иджы- ри яубзыхуауэ щымытми, гурыIуэгъуэщ абы и пэш цIыкIум — гуащэ театр, пэшышхуэм сабийхэм папщIэ кинотеатррэ гупжьей зэмылIэужьыгъуэрэ зэрыщыIэнур. Нэхъыщхьэращи, лэжьыгъэхэм зэман гъунэгъум щIадзэнущ.
Котляров Виктор.
